TV7 JERUUSALEMMA UUDISED
Meie tänased teemad -
Iisraelis muutus illegaalse immigratsiooni seadus
Egiptuse moslemid kehtestasid kristlastele maksu
Iisraelis kasvab eluasemekriis
Iisrael püüab vabaneda sularaha kasutamisest
Jeruusalemmas leiti iidne kuldaare
TV7 Jeruusalemma Uudistest - Shalom!
YnetNews kirjutab Ülemkohtu otsusest,
mille järgi illegaalseid immigrante ei tohi 3ks aastaks vangistada.
9-liikmeline kohtunikepaneel otsustas üksmeelselt,
et infiltreerumist takistava seaduse lisa,
mille järgi illegaalseid immigrante võis kohtuotsuseta
3 aastat kinni pidada, on põhiseadusevastane.
Seaduse algataja oli peaminister Benjamin Netanyahu.
Hetkel on vahi all ca 2000 infiltreerujat ja asüülitaotlejat.
Üle 90% neist pärineb immigratsiooniametnike sõnul
Sudaanist ja Eritreast.
Tel Avivi lõunarajoonides elab kümneid tuhandeid illegaale
ja asüülitaotlejaid.
Ülemkohtu otsuse järel käsitletakse nende juhtumid uuesti,
et analüüsida ja vabastada vahistatuid.
Menetlusprotsessi tähtajaks määrati 90 päeva
pärast otsuse jõustumist.
Peaminister Netanyahu lubas otsuse järel jätkata valitsuses
illegaalsete immigrantide teemaga tegelemist.
Lõuna-Tel Avivi aktivistid olid Ülemkohtu otsuses pettunud.
Iisraelis elavate Aafrika immigrantide sõnul
mõistavad nad kohalike tundeid,
kuid tühistatud seaduspügal tuli rassistlikkuse tõttu kaotada.
Israel Today kirjutab Egiptuse püha sõja tagajärgedest.
Kui džihaadi esimene etapp, rünnakud Egiptuse kirikute vastu,
on raugenud, järgneb teine etapp,
mis kasutab ära esimese etapi tekitatud hirmu ja õudust.
Raportite teatel sundis Moslemivennaskond toetajatega
5000 Delga külas elavat kopti kristlast erimaksu maksma.
Maksu on pidanud islamistlikele läänihärradele
maksma vallutatud rahvaste mittemoslemid.
Maks põhineb moslemite Koraanil, mille järgi tuleb võidelda nendega,
kes ei usu jumalat, kuni nad maksavad maksu
ja tunnistavad end alistatuks.
Kõik Delga küla koptid peavad maksu maksma,
nagu nende esivanemad 1400 aasta eest,
kui islam algul mõõga abil kristlikku Egiptusse saabus,
rääkis kohalik preester.
Tema sõnul maksude suurus ja kogumismeetmed vahelduvad.
Ühed peavad maksma ca 24 eurot päevas,
teised aga ca 60 eurot päevas.
Mõnedel juhtudel, kui pereisa pole maksta suutnud,
on naisi ja lapsi pekstud, röövitud, või tehtud mõlemat.
Olukorra tõttu on Delgast põgenenud ca 40 kristlaste peret.
Sama toimub ka Süürias ja Iraagis.
Maksukogumine mittemoslemeilt lõpetati 19. sajandil
eurooplaste sekkumisega.
Tänapäeval on maksukogumine ja muu kristlastevastane ebaõiglus
Liibüas, Egiptuses, Süürias ja Iraagis taastunud
just Lääne sekkumise tulemusel.
Antud juhul seetõttu, et USA toetab Moslemivennaskonda
ja seega moslemite püha sõda pidavaid kõrvalharusid.
Ynet News kirjutab Iisraeli kasvavast eluasemelaenukriisist.
Iisraeli Keskpanga raporti väitel on riik küps uueks eluasemekriisiks.
2008-2012 tõusis eluasemete hind keskmiselt 54%,
palgad aga 20%.
Seetõttu peavad noorpaarid üha suuremat eluasemelaenu võtma,
kui oma korterit osta tahavad.
Iisraeli Keskpanga sõnul on ca 20%-l iisraellastest
probleeme laenumaksetega, mis on rohkem kui EL'is ja USAs.
Eluasemete pideval hinnatõusul on erinevad põhjused.
Üks neist on maadefitsiit.
Mõningate ekspertide sõnul hoitakse eluasemehindu kunstlikult kõrgel,
kuna eriti Jeruusalemmas ostavad välismaalased kalleid koretereid,
mida kasutatakse igal aastal vaid pühade ajal.
Ekspertide hinnangul kuulub ca 40% Jeruusalemma kortereist
rikastele USA ja Prantsuse juutidele.
Jeruusalemmas tahetakse välismaalaste korteritele kehtestada
kahekordset omandimaksu.
Arutz Sheva teatel volitas Iisraeli valitsus komisjoni
uurima võimalusi sularaha kasutamise lõpetamiseks Iisraelis.
Komisjoniliikmeiks valiti politsei, maksuameti, valitsuse
ja Iisraeli Keskpanga tippametnikud.
Paljude ametnike sõnul on sularaha halb maksuvahend,
kuna võimaldab maksudest kõrvalehiilimist.
Täna on maksuametnikul raske tulusid ja kulusid võrrelda.
Maksudest kõrvalehiilimises
ei saa konkreetsete tõendideta kindel olla.
Sularahata majanduses tegeletaks kõigi dokumentidega,
nagu võlad ja sissetulekud, elektrooniliselt,
mil nende kontroll ja maksukogumine,
enne nende laekumist kontodele, oleks palju lihtsam.
Iisraeli peaministri kantselei sõnul on kõikjal maailmas
hakatud sularaha varimajanduses ja rahapesus põhifaktoriks pidama.
See tekitab suure lõhe avaldatud ja tegelikes tuludes.
Sularaha käibeltkaotamine võimaldaks laiendada maksubaasi
ja takistada rahapesu.
Arutz Sheva kirjutab juudi uue aasta algul tehtud
haruldasest arheoloogialeiust.
See leiti bütsantsiaja avaliku hoone varemeist,
mis asuvad ca 50 meetri kaugusel Templimäe lõunamüürist.
8. sajandist pärinev leid sisaldas kaht aardeanumat,
kus oli 36 kuldraha, kuld- ja hõbeehteid,
ning kuldmedaljon graveeritud menoora,
oinasarvest šofari ja toorarulli kujutistega.
Iisraeli peaministri sõnul oli tegemist uhke leiuga.
Rahvuslikus mõttes tõestab see tema sõnul
iidset juutide kohalolu ja paiga pühadust.
Netanyahu sõnul oli leid ka liigutav, kuna sisaldas judaismi tuuma.
Peaministri sõnul võis nüüd,
rohkem kui 5000 aastat pärast 2. templi hävinemist,
näha tolleaegse algupärase templimenoora kujutist.
Menoora, šofari ja toorarulliga medaljon
on Netanyahu sõnul ajalooline kõrgeklassiline tõend
juutide seosest Jeruusalemmaga, maaga ja oma pärandiga.
Aarde avastanud Heebrea Ülikooli professori
Eilat Mazari sõnul
nii kõnekaid arheoloogilisi leide tihti ei esine.
Need olid meie tänased uudised. Shalom ja kohtumiseni!
Tõlge: Monika Jaaguri